정조 23년 · 목
書啓平澤縣監柳相文數載居官別無弊政而昨年抄戶之時視其面里以爲低昂稍實之面則雖有尤甚之戶而多有漏賑之類尤甚之里則雖以之次之戶亦多濫抄之弊如斗之邑民戶可以歷歷指數而其不能詳審稱停如此以聽理言之已決之訟或多翻改落訟而稱冤者皆以家近之故請囑暗行爲疑以牛禁言之本縣之冒法蕩然雖曰自昔已然而朝令申飭之後依奮犯科一日屠牛至於數隻之多而若當場巿之日則加倍其數歲時俗節尤無限節本邑雖是湖西之地距京城不滿二日之程而法禁之掃蔑乃至於此以此以彼難免重勘牙山縣監洪章輔承前官劇弊之餘蒞任屬耳旋又領船上京雖無釐草之擧姑無疵纇之政漕倉捧稅輕歇有譽而設賑之時分穀不爲簸揚給粥甚爲稀淡不察之罪亦所難免泰安縣監李宗海爲人本自柔善治邑亦願殫竭給賑之政穀旣頗精粥亦善饋而政令專欠於剛斷操縱常由於胥吏大本已失百爲可推昨年抄飢之時當入而見漏者夥然不當入而見抄者亦多飢民之泣訴於官門者吏隸自外揮却而矇若不知糶糴斂散之際斗有大小之異狼藉稱冤牛禁徵贖非出嚴法懲勵之意民訟滯囚多爲胥吏誅求之地至若官屬之興販於魚鹽之場防結於富實之戶一不禁斷溺職之罪在所難免燕歧縣監尹商欽昨年本縣境內無穴農稍實之處眞箇道內尤甚之邑也昨年之俵災甚尠而民不以爲怨者以其所得於營門之結數不多也今年之分還未實而或以爲當然者以其所納於官倉之穀品元麤也至於賑政之甚精停退之頗均有足稱道而沿路各邑中守法斷屠獨見於此邑極爲可尙以上栍邑守令新昌縣監任尙濂誠心願治素著勤幹救急設賑自有經紀饋粥分穀亦稱精實禮山縣監金魯應治著安詳政不煩苛秋糴春稅無徵督之擾救急設賑有精實之譽一邑之民擧皆拭目德山縣監林淳浩春初輪疾時恤典擧行最爲優厚而曉諭坊曲使一境之民皆知朝家德意之如此至於還賑之政皆有成規農飢之民竝受其惠沔川郡守朴趾源抄飢旣精分穀亦實聽訟縱有微謗給糶亦頗稱頌唐津縣監黃勉喆還賑之政皆有條理入境所聞有譽無毀瑞山郡守金履永爲治剛明奸猾戢伏始也廣抄飢口殆近三千之數而民無漏賑之怨及未農作方殷則壯口之可以食力者窮春艱食則老弱之可以添付者存拔稱停條理綽裕海美縣監曺翰振旣戢鎭校不得恣橫於邑村能束猾吏幸無淆亂於還賑洪州牧使金履鎬居難治之邑無要譽之政外倉之分還給賑較精於邑倉則可見申飭之有素結城縣監徐應輔盡心吏事治務綜核設賑之稱停聽理之公平多有聲譽保寧縣監韓永逵前任泰安民到于今思之及莅本縣連値災歲糶糴則精捧而厚給賑濟則廣抄而優饋一境晏如民忘其飢藍浦縣監李潢一病支離六朔廢務抄飢分還旣無以躬檢設粥給糧專委於吏鄕以稍實之邑有浮黃之類情勢雖然公法難貸庇仁縣監李元八當此災歲接濟有方官得其人民以爲福還賑之政伯仲於保寧而分還之改石給而爲斗量給賑之竝流丐而饋粥飮聲譽藉藉舒川郡守李儒燁不率衙眷捐廩補賑本縣還穀數本零星而量宜排巡不至匱乏賑民饋粥無異軟飯插匙不移各充其量韓山郡守安廷鐸邑無弊瘼治亦鍊熟殫誠於賑政加意於分糶林川郡守徐有升旣是新到之官別無毀譽之稱而災邑接濟姑幸無事恩津縣監李義敎瓜期將滿治蹟無疵而賑政頗稱於精實束濕宜勉於益嚴尼城縣監李性重賑穀甚精殫竭恤飢之誠種還遍及修明勸農之政公州判官金箕應營下劇務尤甚大邑宿弊固難期於盡革賙賑亦難責於無怨而補役廳不足之數無難橫徵於民因仍襲謬便成近規則獨非冒犯於斂民之科乎抄飢之政精約太過賑口之多漏無如此邑而怨言載路飢色間多戢束之政太疏鄕所之監賑於外倉者率其所屬空手討食於站舍臣所目擊春初恤典實是朝家德意之至渥也營下尤當拔例願恤以爲率先列邑之地而本州一境之民元不知有恤典題給病民救急之朝飭則可知其全不擧行矣臣於日新站舍適見浮黃垂死之人宛轉道路而居民互相推擠莫肯有於我館之意事極駭惋具在別單以俟處分而推此一事亦可見恤典擧行之都歸烏有凡此諸條難免重勘全義縣監李應燁巽軟之性難防奸猾之恣橫聽訟之際不免請囑之潛行而誠心圖報頗能勤幹已自昨年夏秋之間躬遍田野六面災結之此多彼少無不目擊而指屈及夫冬間俵下之時分等極詳給災甚精而至於停退賙賑皆有均及之譽少無稱冤之端功過相當合有可恕之道天安郡守李魯在不用鞭扑而稅糴常先於他邑如束濕薪而胥吏不擾於民間還縣之精實可以反隅稷山縣監韓復衍初政多譽而分賑給糶亦頗精實金井察訪安載運旣無赫譽亦無顯疵成歡察訪姜世鷹孔路殘驛誠勤雖著而借鄰用棍郵卒頗苦以上本道沿路旁郡守令察訪忠淸監司李泰永寬平之政不尙嚴威營邑相安吏民俱便而對揚德意悉心賑政道臣體重略擧其槪忠淸水使具明遠戎務幸免疏虞軍卒亦能撫恤而松禁頗弛宜勉申嚴公州中軍柳鎭曄災年接濟多資於城餉而城餉事體誠爲莫重入倉之穀半被倉屬幻弄耗縮而曚不覺察及當分餉之時一切闔眼計石出給斛內不實可推而知臣到雙樹之日適値分餉目見形止則一石受出者多不滿十斗少或至七八斗中軍所管不過軍餉一事而溺職如此難免重勘洪州營將沈公燁戢校旣嚴而民間無騷擾之歎詗盜頗明而邑村無竊發之患公州營將兪碩柱譏詗頗能勤勵戢束亦多稱譽安興僉使李漢斗分餉雖未極精給賑頗有可稱以上本道監司水使中軍營將邊將振威縣令尹應鉉雖欠生疏可貴慈詳旣切願治所以寡過華城判官金思羲性旣謹拙政亦安詳而大都佐治宜勉戢束之方果川縣監金鋼頗著誠慤戒在固滯給糶雖勤於早會簽丁或擾於推呼龍仁縣令丁遇泰再任以來誠心殫竭頗精於簽抄亦勤於撫諭安山郡守李普源邑旣少弊治亦無疵訟理或欠於明斷糶政頗稱於精實始興縣令尹守翼旣著雅飭兼以鍊熟政令有條民情安堵迎華察訪李元膺撫恤郵卒頗有稱譽而驛戶之無實馬匹之散在宜勉招集之方以上畿邑沿路守令察訪○別單一湖西昨年年事雖云三南之尤甚而山峽間穴農之地灌漑處登熟之田則或多倍收於常年通共有無不至爲大歉之年見今場市穀價洪州以上則比京巿反賤以下則比京市稍貴而蓋所患無錢不患無穀則旣有穀而民不得食者未之有也又況軫恤之澤旁流蠲減之典相續而湖西之民偏被其渥給災停退較厚於他道開春之後抄飢而給賑逐戶而分還以爲奠接農作之地故以臣之所絰歷處觀之洪州以上不但絕無損瘠之類亦不見一人之浮黃者以下間有浮黃之類亦不聞一人之捐瘠者矧今秋牟將登春苗方長擧皆欣欣有樂歲之氣像而民間之爲言者皆曰今年契活之得至於此渠亦不知其所以然云此眞所謂日用而不知者若夫列邑賑濟之政則當初抄飢雖不無勤慢精濫之別而道臣守宰無不悉心對揚極力奉行穀必精實粥必稠濁而躬自看檢各效其誠以至外倉之給賑者雖或有吏鄕之分監而彼雖奸猾亦具人心未有不善擧行之入於聞見而至於還分之政則昨年諉以災歲所捧之穀間多淆雜糠粃之米苟充虛穀之租彌縫石數幸免罪責故開春後民之受食者無以爲農作之糧此實列邑通同之患而間又有占便於自己爲地於胥吏分給之時不復改量計石出給則倉屬雀鼠之耗居多而民之受弊有不可勝訁者矣大抵飢民之仰哺於給賑者茍非老弱之不能食力者則多是壯口之疲癃無依者而特以天地之仁物無遺棄白給斗升之米使免損瘠之患而至於農民之專賴於受糶者則將以是爲饁畝之資將以是添貢稅之入而及夫秋成之後又將竝耗還納則豈宜虛給而實受一至此哉見今列邑守宰擧多勤於賑給而忽於還分此後則雖當大無之歲蕩減停退之外所捧之穀則毋得闊狹必以精實之意申明嚴飭而石給一款嚴加禁斷恐合事宜一災歲還穀之分數停退實是朝家軫民情紓民力之惠澤而出於不得已之典而夷考其實則目前之爲惠甚微而日後之爲弊甚大大抵年穀不登室如懸磬升合辦出之艱甚於斗斛則不得不姑爲停退以待來歲之登熟而奸胥猾吏夤緣舞弄渠輩之多不受食者常借民戶故當其分等停退之時以其所借之戶呼當作貧低仰其間畢竟多歸於官屬而少及於民間及夫來歲稍登奮還將捧則變幻新奮之文簿混淆分數之多寡民雖盡納吏則自如而源委不竭根株未斷年年出秩歲歲疊徵官無以盡察民無以盡知其爲資奸猾無厭之求貽小民不窮之弊莫甚於此故民有恒言曰寧願一分蕩減不願三分停退此可見實情之至冤及夫年深而歲久畢竟最久條之自歸於蕩減及已則與其留無用之虛券長吏之奸而爲民之弊曷若直爲蕩減寧失於民乎此後則若當災歲其至難捧之類雖或從略蕩減而更勿停退似合事宜請下詢廟堂處之一春初輪氣實是往古所未聞以我聖上如傷若保之念憫恤之意隱憂之敎臣亦親承玉音感激愚衷而其時死亡之恤典病民之救急先自都下爰及諸路使之一體擧行則其在上承德意下究惠澤之道所宜另加採探從厚題給而以臣所絰過之諸邑言之雖無全不奉行之處而五六邑之外其所擧行極爲零星至於公州境內勿論邑村之人皆以爲元無此事云蓋湖嶺之間病氣差緩不至如京洛之甚而一邑之內至窮損瘠之類難保其必無臣於公州日新道中見一浮黃之人病勢濱死淹留站舍站舍之人以爲將死不欲擔當卽負而置之前村路邊則前村之人亦不肯受互相推擠宛轉道路莫之顧恤臣不覺駭歎試問病者所住之地則自言公州居班族也病勢如此距家數十里無以轉進云故臣雇得一馬馱送其家而鄕俗之不美官飭之無素可以推知大抵行後之餘疾病相隨人所恒有之事而若皆憚於救護莫肯受納則病者死於道旁而已因此反隅則八域之廣不知有幾箇此等之類分付道臣申飭列邑道中得病之人另加救恤毋或有橫致捐瘠之患恐合事宜一牛禁之解弛莫甚於近日臣之所過諸邑蓋有官力凋殘而罕屠者未見不得於法而撤庖者至於外村之大場巿邑中之大站舍無不狼藉登盤列肆行販則平澤特其蔑法之甚者燕歧特其守法之嚴者而已朝令申禁之後如是冒犯實爲可駭雖無以一一論勘而道臣之常時不飭難免其責合有別般嚴禁之道一禁御軍旗隊長責徵於隊下卒一款詳加採探則假如各隊十一名中一名爲隊長十名爲隊卒如有見闕則必以家力稍實之人充代而充代之初必有新入禮於隊中初次設辦於邑中都家再次齊會於新軍之家兩度酒肉之費爲二十餘兩而及其上番之時又設酒饌以饋一行上番後自有京中雜費十餘兩故隊長徵出此數於隊下而新軍則例捧二兩奮軍則分數出斂以足其用大抵間四年上番而其間常多新軍之充代者故或於都家或於其家酒肉之會間間有之所謂都家主人又於一年一次略饋酒肉而收一斗米於各其名下此其爲饜足之道而隊長別無私討酒債於隊下之事一恩津之江景爲湖西第一都會之地而結城之廣川次之江景處在兩湖之間而民戶爲一千四五百許廣川跨居三邑之交而民戶爲五六百許土地衍沃舟車湊會魚鹽不待賈而足以故無凍餓之人亦有千金之家若言其俗則廣川之俗厚於江景若言其富則江景之富勝於廣川而商賈旣多毫利是爭富則有之俗未必醇厚近來兩處之生利不古九重之軫念斯勤特詢其瘼兼訪矯救之策臣馳至其所詳細探察則江景與尼城論山同浦而異歧江景則浦深而便於泊船論山則淺灘而礙於行舟故大小船隻竝湊於江景而獨全其利論山則不過小小船隻之間間來泊矣近年以來水勢直衝而論山浦之深闊無異於江景而論山之民或要於船路大小船隻之往來者間多誘引執泊於其浦而江景之利漸不如前兩浦居民互相起訟於營邑始則論山之民理屈畢竟江景之民見落江景民則曰吾單應役之事浩繁而船隻往來自有輩元定主人爾烏得奪我之利乎論山民則曰船隻往來隨便止泊元無定處爾烏得專其利乎其所爭詰大略如斯而恩津之所以成邑太半藉賴於江景軍丁七百名取辦於此而其他營納官用之不可闕者例多徵責於斯則居民漸失其利應役無路論山則旣是新得之利而眞所謂本非我土則關係實爲不大今欲江景之復奮則依其所願如前專業似合事宜廣川則風俗旣厚生利漸廣民戶人口有增無減別無爲弊之端一惟正常供之外雖升米分錢之微毋得斂民卽朝家金石之典而臣到天安有戶結斂入聞之事故詳細採探則每歲常賦之外結斂二十餘文戶斂亦近二十文而戶斂錢則用於人夫雇立之時結斂錢則用於馬匹馱價之資蓋本邑前有數千兩存本取利之錢物以爲夫馬雇貰之用矣漸次減縮仍至無麪創此新規以足其用今爲數十年之久而今年則以歲飢之故使之待秋以穀代納臣於公州又聞補役廳錢不足之數輒爲戶斂云故另加詳探則本州以詳定米場稅錢之屬屬之補役廳以防民役其數爲萬餘兩而一歲支用常有餘剩七八年來犯用漸廣補役之廳看作私庫秋冬之間錢已告乏則量其所入分數戶斂於民間今年則方是夏節尙有餘錢故姑無徵斂之事而若至秋冬則難保其又不如前兩邑事雖似微細實係民斂分付道臣從長釐革恐合事宜前後守宰因仍襲謬之失亦不可無警一近來驛弊難以一二毛擧而驛民之不願受糶者自本官勒給實爲難支之一端大抵驛卒旣有驛還本自不少故無兼受邑還之事而今乃視同平民一例統給則旣食驛還又受邑還當秋備納可知絕艱臣於禮山適聞此弊而他驛亦間有此弊云此後驛民依其所願勿給邑還實合事宜陽城加川驛卽三南孔道而上距迎華驛七十里下距成歡驛三十里已有道里不均之歎而所謂加川僻在路東近十里之地凡有時急傳命常多不及時之患故驛民皆願移居於振威邑內以均道里及時應役而近處諸驛之凋弊莫甚於此站依願移站俾得便宜支保之地恐合事宜一城餉事體至爲重大而城餉所在處或使中軍僉使掌其出納近來此等之任專不擇人威令不立奸猾無戢倉屬之幻弄百端斛內之虧欠夥然雖以今番雙樹城餉觀之一石受出欠縮殆半不虞之備若是其疏而荒歲何以爲糶糴之需緩急何以爲餱糧之資乎此後則城餉多數所在處中軍僉使之任勿拘常格另加擇差恐合事宜一營耗作錢偏多於穀貴之邑便是通行之謬規本道沿海之邑穀價常貴故自前營耗作錢偏多於沿海以致倉穀之數漸爲零星而及至開春分糶之時餘在之數無以排巡則必使移轉受食於穀多之邑移轉之弊可勝言哉近猶七八十里遠或百餘里裹糧而往經宿而返僅得不完之石除出雜用之費往來從勞升龠無得者比比有之平歲猶足稱冤災年將何所恃沿海民至切之弊無過於斯申飭道臣沿海穀少之邑限年勿爲作錢而移劃於山郡中穀多爲弊之邑務均多寡痛革其弊恐合事宜一沿海封山之禁養近年以來漸不如前連値春夏之旱蟲損甚多而常因監色之憑藉無難生松之犯䂨以致鬱密之處日以稀疏者事極駭惋雖以安眠島言之泰安所管松田春間失火處長廣爲四十餘把而幸因自滅不至連燒亦無大木之被災者而此等之弊如非樵牧狼籍偶然失火則必是奸猾設計故爲縱火莫非常時禁養之政太疏而然當該帥臣及地方官難免重責亦宜申明嚴飭另加禁斷俾有實效之地一華城卽仙寢拱護之地我聖上所以經營眷顧夙夜憧憧惟恐一事之貽弊一民之失所卽諸臣之所仰覩而莊誦者一自五屬邑軍制變通之後事體益尊重惠澤益洋溢額數則昔多而今少爲役則前苦而後歇終歲而無橫侵之布替番而有特受之料不但爲華民莫大之惠將使五邑之民均被一視之澤臣於今行歷察華城及五屬邑軍民之情親軍衛則弓馬是尙服飾求美應募者率多家計稍裕之人而不事農作希幸科宦勿論班族良丁苟可以擔當則果爲聞風爭先惟恐見漏旣入之後意復自得矜誇之習桀豪之行間或有之壯勇軍之上番於內營者雖無異於禁御軍之役而名色旣新自以爲榮兼有試藝決科之路番次間歇初無害於本業故不但當之者無厭避之意見之者有歆慕之心長樂隊之替番於外營者比之當初束伍等諸軍爲役之便歇不啻懸絕且以稱號爲榮者亦多擧皆有樂赴之心而其狃於循常憚於趋新者或曰無寧坐在吾家歲納二三兩之錢不願當寒而立番棲屑於他邑云蓋屬邑之長樂隊旣是新設姑未經番而爲守令者多不能明白洞曉於民間使知其減額之由昔苦今歇之所以然故其知之者則雖以便歇倍甚感頌無已而其不知者則多以爲反不如前日之爲便龍仁則撫諭之方最爲勤幹入於隊伍者無不聳動新令稱頌德意向人則輒爲誇道始興則簽丁之政甚爲綜詳而無吏胥作奸之弊其姻役亦爲一一完文頉給而民多稱便者而隊軍多不知番期之早晩至以相妨於農時爲憂安山則吏習旣不甚惡而閑遊之民亦多故隣邑之避役者自前間間來接而隊軍頗稱精抄他軍役之兒弱見充者皆得蒙頉而許免雜役之類一體相助於洞中之役則可見風俗之較厚於他邑而該倅敎鍊之政頗生疏軍情以爲無聊且以立番時多有所費爲慮則可見其不能一一洞諭振威則疤定之時別無繹騷之歎而隊軍頗稱便歇果川則當初簽丁不無追呼侵撓之端旣簽之後烟戶雜役姑多不爲頉給者故民或稱冤凡此列邑擧行未免勤慢之不同間有胥吏夤緣之奸旣多侵撓之事或致怨苦之端使彼愚民不知減額之爲惠而反以爲別般新簽不知歇役之爲幸而反以爲比前更苦其在奉承德意之道不能撫諭民情禁戢吏胥豈宜若是之慢忽乎當此創新制祛宿瘼之初合有別立科條牢定規模之擧令守臣更加察飭劃卽釐正俾朝家優渥之澤得以下究有不容已一華城之還穀除耗實出我聖上遇曠古之大慶施無前之惠澤凡爲華民者孰不知浹髓之感攢手之頌而分糶捧稅之際吏胥輩之操縱居多面里任之顏私爲拘民之受弊不一其端以分糶言之不願受者納錢而圖免願受者隨賂而存拔以捧稅言之田稅大同今才垂畢而自春初始捧之時所謂將差分往各面牽出牛馬奪取釜鼎歇價放賣於場市以致繹騷於民間使億萬斯年與華民同樂之聖意反爲奸猾恣橫之輩所舞弄事之痛惡莫此爲甚不可不嚴加操束申明禁飭外帑庫所納大同米例以各面間年輪回而假令所納一石所入爲三十斗故他庫轉相視傚所捧之穀常多倍入此爲華民切至之弊此後則勿爲輪回於各面通瀜分排於一邑使一戶所納不過一二升則雖各別擇捧必不過於三四升如是定式俾無當次面專當之弊他各庫憑藉之端恐合事宜一華民春耕時別有官飭勸令付種勿爲注秧之故付種之處間多有之而方値旱災勿論付種移秧俱有惜乾之歎擧望灌漑之澤今當迎華垌決渠之時其引水只許於注秧之處不許於付種之處頗有稱冤者堤垌蓄泄旣是均霑萬民之聖意則此亦不能宣布之一端垌水未渴之前宜爲均蒙其利俾無此疆彼界之別農民之專恃於還穀以爲農作之糧者何時不然而當此缾罌之罄竭已久牟麥之登熟苦遲民間懸望莫此時爲甚卽所謂麥嶺之巡而分還之不實比前更甚以此失望頗有怨言此後則以精實之穀別爲儲置作爲此時分給之資似合事宜一西垌新築之役實爲寓農之美制決渠之厚利不煩一民之力將收千倉之積臣於歷路細審形止且察民情則鉅役纔竣欣欣胥告皆以爲不知幾百石落種之地幾萬年蒙利之擧云而方有修築家基以爲奠接之計者遠處下流之民以因時灌漑必當均霑爲幸無土之民以膏壤沃土從此裕足爲喜而其中築垌處民畓犯入者以解卜例計其斗數幷給歇價故或受三分二價或受半價而皆以爲任事之人只知惜費務爲減削以至於此云此役旣是爲民蒙利之擧則不可使一民有向隅之歎合有量宜處之之道垌下之田將爲作畓春初禁其種麥晩雖許播而旣不及時仍至失農亦不無怨之者是役旣畢雇手之無恒業者或有竊發之慮如向來城役旣畢之後宜有申飭預防之道迎華驛新設于今三載尙無頭緖驛村之不實則虛戶爲五六家蓋華城吏校中或有買得馬戶田者身在城內之家以應吏校之役驛村則雖有結構之名而初無來接之事使他人守之馬匹之散置城內者亦爲四五匹故每致臨時窘束未及擧行之歎位田則散在安城龍仁陽城陽智等處旣無近地相換之道又多賭地先賣之處無以爲資生之計外此營屬之侵徵新接之齟齬種種難支之端不一而足宜有別般措處俾爲奠接之道驛路之下距加川驛爲七十里故常有中火之弊又多絰宿之時若使加川驛移接於振威邑內則庶爲兩便之道一始興桃花撥站之校卒托以喂馬勒奪居民之柴場甚多而其中空閑無文券之處則無一辭見奪有文券之處亦有見奪者呈訴於該邑則官令分半刈取其應稅亦令分半備納而柴草常患偏歸於撥站稅納專爲責出於本主江外之民多以柴場資生者而旣皆見奪替應其稅撥站校卒則旣皆廣占而柴草之政有餘則仍作賣用之資事極痛駭其空閑無主之處則量宜成給立案以爲撥站柴草之資其外竝爲還給於居民恐合事宜華城北門外五里程之地前有人戶三四家而每於官屬出待之時侵撓多端不勝其苦漸次撤去今只有植木山直一家而難於獨當亦將撤去云此可見官屬作弊之一端在所嚴禁彌勒堂下柳川等站幕所謂站有司者計其來宿行人之數徵出每人一文或二文於各其站主以爲討捕校卒及往來驛夫之酒債站舍之人以此爲若此可見捕屬驛卒之作弊於民間亦宜痛禁鷺梁鎭下居民屬於果川吏奴之契房而所謂里正價米亦爲徵出及夫牙兵新設雜役幷頉之後猶復如前徵責鎭還之外疊受邑還亦爲難支之端而鎭民尙屬於本縣之故本縣官屬之侵責比他民更甚皆願依他鎭例渠等所居面永屬於本鎭更勿相關於本縣而果川旣是至小之邑則雖難更減一面鎭下數三洞里則依願移屬於本鎭以爲支保之道似合事宜一臣於今行四到華城三入城內或盡日於周繞城郭或移時於登陟亭臺見其宮宇之布置閭閻之櫛比竊伏幸萬年豐沛之鄕儼成大都試問居民及往來諸人曰此地民戶歲增月加以至如此之盛乎云爾則皆以爲年來漸不如前各處畢役之後雇手無以資生已多散去而物價甚貴生利極艱之故又無新接來住之人重以吏校勢橫居民俗惡難於容接元戶亦欲移徒歲月以計有減無增云其所爲言雖未必盡然而以事情及見聞之所逮者推之亦不可盡歸之虛妄大抵校卒吏胥之輩無不目動而言肆隱然有倚藉自大之意至於設店作主之類蔑視行旅間多毆辱烟價太高不比他站故數年以前往來商旅相與約誓率多越站莫肯留接故站舍之人亦因失利頗減烟價接待乍款行旅之人近始稍稍來接而莫不低心下氣以無事過去爲幸臣於長安門外見一校屬與魚商爭價便以杖打之魚商默無一言謹避而去推此數事可以反隅一時行旅尙不願出於其道則矧肯有搬來奠接之意乎商賈之高下其價自是常事則逢恕見打而又孰肯願藏其市乎此習不悛則日後民戶之有減無增誠非細憂以此意申飭居留之臣凡係校卒豪縱之習吏民爭閧之俗痛加禁抑使城內外居民無不折節爲恭循循謹飭行旅願出商賈願藏視作樂土其歸如巿實爲今日華城急先之務